Què se n’ha fet del compromís?
Vivim en un món complex i canviant. Als poderosos els interessa que tothom pensi d’una manera uniforme, que hi hagi un discurs únic i pla de desesperança, de buscar culpables, de deixar de ser germans. Els governs aliats s’agermanen per fer “missions de pau” amb els exèrcits professionals. Els conflictes bèl·lics s’enquisten i eternitzen.
La nostra forma de veure el món i l’experiència viscuda en els grups de RdV, en les trobades i en els campaments de la Jobac formen part de l’itinerari vital.

Passats els anys cadascú de nosaltres en els àmbits diferents: feina, estudis, família, barri, parròquia, sindicat, partit polític, associació de veïns, associacions de mares i pares, grups ecologistes... ja ens trobem en el món real.

Constatem que no sempre l’evolució d’un país és lineal en el temps. En els darrers vint-i-cinc anys hem entrat de ple en la revolució tecnològica. El món s’ha empetitit i aquells que tenien els regnes del món juguen al monopoli amb un minúscul artefacte electrònic des de qualsevol indret del globus.

D’una banda, les decisions polítiques són supranacionals. Els parlaments estatals, autonòmics no prenen grans decisions, tan sols gestionen (malament, per cert) els pressupostos. Els moviments migratoris són globals, així com la deslocalització d’empreses.
D’altra banda, el nostre estimat planeta està amenaçat per la contaminació i la sobreexplotació dels recursos naturals. Els pobres del món cada dia són més pobres. I la religió planetària és la por de l’estranger, del diferent, d’aquells que tenen altres tradicions, altres cultures, més enllà de l’occidental  prét a porter... I les religions monoteistes s’aferren als dogmes i a les prohibicions, a la litúrgia antiga.
Els que van votar la Constitució espanyola van néixer abans del 6 de desembre de 1957. I quanta altra gent ha nascut després d’aquella data! I si pensem en nosaltres, jobaquers, quants vam poder exercir el dret al vot? Modestament jo tenia 14 anys. No vaig poder votar fins a les eleccions generals de l’octubre del 1982...

Ara hi ha tota una generació instruïda sota la immersió lingüística. Els nostres fills ja no han sentit a parlar de les històries de la guerra i de la postguerra que sempre il·lustraven les sobretaules. I no diguem res de la transició política, temps històric reinventat entre el tardofranquisme i la crisi econòmica de finals dels anys setanta, que coincideix en la nostra adolescència i primera joventut de jobaquers i jobaqueres.
Ara ens hem fet adults (alguns tenim fills/es, pares grans, ens hem quedat a casa, fent la nostra vida de cada dia, fent rutllar el món i potser només veient la retransmissió dels partits de futbol...).
On és el compromís? Es demana l’Albert Otero. I, aleshores, pensem en una resposta tipus del “manual del bon militant”. Què estem afiliats als partits polítics, als sindicats, a les associacions de veïns? La resposta pinta negativa.
I dins l’Església catalana? Som al consell parroquial, a l’arxiprestal, fem catequesi a infants, acompanyem parelles de promesos, fem escola de pares? Estem en moviments especialitzats, com Aco, o altres grups de fe, de catequesi d’adults, catequesi familiar... Anem a missa i comprem el tortellet els diumenges com feien els nostres pares?
Molt em temo que la revolució tecnològica i la societat líquida ens han agafat fent pujar criatures (ara ja adolescents o joves, sense gaires perspectives de futur, si no és anar-se’n a viure a Alemanya, al Brasil o a Austràlia) i tenint cura dels avis, aquells que van “donar-ho tot per nosaltres” i que a la societat fan nosa.
La Jobac va ser una escola per a nosaltres. Però ara som adults i no podem viure de records nostàlgics. La festa del 16 d’octubre és un mer “revival”? O bé, és l’oportunitat de veure’ns, compartir experiències, potser d’iniciar nous camins? 
Jo us proposo que donem exemple d’honestedat i testimoni, de creença en Jesús de Natzaret, que visquem amb alegria i esperança, que acompanyem els nostres en aquest atzucac de crisi, que vindiquem els valors de compartir, de llibertat, que no tinguem por de fer servir noves plataformes, nous mitjans de comunicació i xarxes socials, que tornem a compartir el pa i el vi i que no ens donem per vençuts, com els pobres seguidors de Jesús que caminaven cap a Emaús i se’l van trobar pel camí.
PAGE  
1

